Krister Ahlström
Krister Harry Ahlström (s. 29. elokuuta 1940 Helsinki) on suomalaisen elinkeinoelämän pitkäaikainen vaikuttaja. Hän toimi 15 vuotta (1966–1981) Wärtsilän palveluksessa ennen siirtymistään perheyritys A. Ahlström Oy:n palvelukseen vuonna 1981. Ahlström johti yritystä vuosina 1982–1998 ja on ollut sen jälkeen muun muassa Stora Enson ja Fortumin hallitusten varapuheenjohtaja.
Ahlströmille myönnettiin vuorineuvoksen arvonimi vuonna 1990. Hän oli Ahlström-suvun neljäs arvonimen saanut.
Ahlström valmistui ylioppilaaksi Grankulla samskolasta vuonna 1959 ja diplomi-insinööriksi Teknillisen korkeakoulun koneinsinööriosastolta vuonna 1966. Hänen opiskelutoverinaan oli Georg Ehrnrooth, joka niin ikään työskenteli myöhemmin Wärtsilässä ja sai vuorineuvoksen arvonimen.
Vuonna 2012 Ahlströmille myönnettiin Ikiteekkarin arvonimi, joka on teekkariyhteisön korkein kunnianosoitus ja saa olla vain yhdellä henkilöllä kerrallaan.
Ahlström oli tutustunut Wärtsilää johtaneeseen Wilhelm Wahlforssiin toimiessaan Teknologföreningenin puheenjohtajana vuonna 1962. Ahlström aloitti Wärtsilässä Helsingin tehtaan tuotannonsuunnittelijana vuonna 1966 ja työskenteli tehtävässä vuoteen 1970, jolloin siirtyi Järvenpään ja Helsingin tehtaiden tuotannon johtotehtäviin. Vuonna 1973 hänestä tuli tehtaiden hallintopäällikkö ja vuonna 1976 Järvenpään tehtaan johtaja, jona hän toimi vuoteen 1978.
Tehtaanjohtajasta Ahlström eteni Wärtsilän keskushallintoon koneenrakennus- ja rakennustarvikeryhmän johtajaksi, yrityksen varatoimitusjohtajaksi ja johtokunnan jäseneksi (1978–1981).
Vuonna 1981 Ahlström siirtyi Ahlströmin perheyrityksen keskushallinnon johtoon. Seuraavana vuonna hänet nimitettiin pääjohtajaksi Lars Mikanderin seuraajaksi. Krister Ahlström piti suurimpana haasteenaan yhtiön kansainvälistämistä. Ahlströmin kaudella toteutettiinkin monia uudistuksia. Yhtiö muun muassa myi konsernin lippulaivana pidetyn Varkauden metsäteollisuudesta Enso-Gutzeitille vuonna 1986 ja sai vastineeksi Enso-Gutzeitin konepajat. Ahlströmin aikana myös lasivillateollisuus ja pullojen valmistus myytiin.
1990-luvun puolivälissä Ahlströmin sukuyhtiöstä tehtiin holdingyhtiö ja tärkeimmät toiminnot yhtiöitettiin. Krister Ahlström ehdotti vuonna 1997 seuraajakseen Neste Oy:n Juha Rantasta, josta tuli ensin varatoimitusjohtaja ja vuonna 1998 pääjohtaja. Ahlström jatkoi yhtiön hallituksen puheenjohtajana, mutta astui erimielisyyksien vuoksi syrjään jo vuonna 1999.
Vuonna 1994 Ahlström osallistui Ahlström-yhtiön pääjohtajana Bilderberg-ryhmän kokoukseen.
Ahlströmin luottamustehtävistä merkittävimpiä on ollut Suomen Työnantajain Keskusliiton (STK) hallituksen puheenjohtajuus vuosina 1986–1991. Vuosina 1993–1996 hän oli Metalliteollisuuden Keskusliiton puheenjohtaja ja 1994–1996 Euroopan metalliteollisuuden yhteisen järjestön Orgalimen puheenjohtaja.
Ahlström on ollut muun muassa hallituksen jäsen Agassa (1990–2001), hallintoneuvoston jäsen Sammossa (1997–2000) sekä hallituksen varapuheenjohtaja Fortumissa (1998–2000), Stora Ensossa (1998–2004) ja ABB:ssä.
Vuonna 1994 Ahlströmistä tuli Lappeenrannan teknillisen korkeakoulun tekniikan kunniatohtori ja vuonna 2001 Taideteollisen korkeakoulun kunniatohtori. Vuonna 2005 Taideteollinen korkeakoulu myönsi hänelle Pallas Athene -palkinnon esteettisten arvojen hyväksi tehdystä työstä. Ahlström on saanut myös Suomen Leijonan I luokan komentajan kunniamerkin.
Hän on osallistunut kansainväliseen Bilderberg-eliittikokoontumiseen.
Krister Ahlström on Harry Ahlströmin ja Asta Seegen poika. Harry Ahlström oli Antti Ahlströmin nuorimman pojan Bertelin poika tämän toisesta avioliitosta. Hän kuoli 24-vuotiaana marraskuussa 1941 Viipurinlahdella yhteysalus Porkkalan osuttua miinaan. Krister Ahlström oli tuolloin vain reilun vuoden ikäinen.
Krister Ahlström on ollut kahdesti naimisissa ja hänellä on liitoista viisi lasta.
Krister Ahlström on purjehduksen 8mR-veneiden maailmanmestari vuodelta 1975.